kardosdrur/scandi-wiki huggingface dataset:
Paul Würtz

Paul Würtz (Wirtz eller Würtzen) (30. oktober 1612 i Husum – 23. marts 1676 i Hamborg) var en tysk-svensk kriger.

Würtz var søn af en kreaturhandler i Husum (Slesvig), men opdroges katolsk i Wien og trådte først i kejserlig, senere i svensk krigstjeneste. Han avancerede til oberst under
Karl Gustavs overbefaling, brugtes også som diplomat og udnævntes 1654 til generalmajor og kommandant i Stade. I 1655 blev han kommandant i Krakow og modstod her gentagne gange fjendens belejring, men indgik 1657 på en meget hæderlig kapitulation. Han ledede derefter forsvaret af Sveriges vigtigste fæstning, Stettin, og blev 1661 vicegeneralguvernør i Pommern.

1665 gik Würtz, efter at have forhandlet uden resultat om at træde i det med Frankrig forbundne Rhinforbunds tjeneste, i dansk tjeneste som feltmarskal og medlem af Krigs- og Statskollegierne. Han tog dog afsked herfra allerede samme år og var 1668-74 i Hollands tjeneste, hvor han fik lejlighed til at udmærke sig som feltmarskal i den krig, som udbrød 1672. Et brev, publiceret af adressaten, François Blondel, viser, at han meget tidligt udførte praktiske eksperimenter i materialprøvning.

Han er begravet i Oude Kerk i Amsterdam.

Kilder

Eksterne henvisninger 
 
 

Militærfolk fra Tyskland
Friherrer fra Sverige
Feltmarskaller fra Danmark
Generaler fra Sverige
Personer i Karl Gustav-krigene fra Sverige
Tyskere i 1600-tallet
Danskere i 1600-tallet
Personer fra Husum (Slesvig)
Inspirerede

Inspirerede var en protetantisk bevægelse, der opstod i 1700-tallet i Tyskland.  

De anerkendte ved siden af bibelen også tungetalen, som Helligånden inspirerer dem til. De forkastede eden, sakramenterne og andre ydre former.  

De nedstammer fra kamisarder, som var protestantiske bønder (hugenotter (calvinister)) i Cevennerne i Sydfrankrig. Efter at deres sidste opstand i 1704 var slået ned - og deres ledere var henrettede - flygtede en del af dem til Tyskland, hvor de kom under indflydelse af pietismen. 

Efter 1725 udvandrede flere tusinde via England, Irland og Skotland til Nordamerika, hvor nogle af dem stiftede kolonien Eben-Ezer  i Georgia, og i 1855 kolonien Amana (Amana Colonies). Andre sluttede sig i tidens løb til herrnhuterne. Begrebet Amana er ligesom Eben-Ezer taget fra bibelen.

Eksterne henvisninger 
 Amana Colonies
 Amana Church Society – The Community of True Inspiration 

Kirkesamfund
Pietisme
Carl Wilhelm Boeck

Carl Wilhelm Boeck (født 15. december 1808 i Kongsberg, død 10. december 1875 i Kristiania) var en norsk læge, halvbroder til fysiologen Christian Boeck.

Allerede tidlig viste han sans for studiet af naturvidenskaberne; specielt fangede botanikken hans interesse. Efter at have taget embedseksamen 1831 virkede han først i forskellige stillinger, indtil han 1833 udnævntes til overlæge i sin fødeby, hvor han forblev til 1846, da han kaldtes til lektor i medicin ved Kristiania Universitet. Han docerede her operationslære, syfilis og hudsygdomme. 

1850 fik han en egen afdeling ved Rikshospitalet. Sit professorat nedlagde han 1869 og tiltrådte derefter en rejse til Nordamerika, hvor han bl.a. studerede spedalskhedens forekomst blandt de udvandrede norske. Efter sin tilbagekomst genoptog han sin stilling som overlæge og klinisk lærer ved Rikshospitalets hudsygeafdeling. Oprindelig var Böoeck fødselshjælper og var blandt de første, der i Norge anbefalede den kunstige fremkaldelse af den for tidlige fødsel. 

Senere nåede han som dermatolog sin berømmelse ved indgående studier over syfilis og spedalskhed, om hvilken sidste sygdom han skrev flere arbejder sammen med D.C. Danielssen. Således skylder man ham den historiske indledning i Boecks og Danielsens Om Spedalskhed (1847, Paris 1848). Boecks arbejder over spedalskheden ansås dog i det hele af mindre betydenhed end Danielsens, væsentligere var hans studier af syfilis. 

Han var en ivrig forkæmper for syfilisationen, som han satte i system (1852) og indførte som behandlingsmåde. Metoden søgte ved stadige indpodninger af syfilitisk materie at fremskaffe immunitet (uimodtagelighed) for sygdommen. Metoden bragte dog væsentligt kun skuffelser og måtte opgives (1879). Han stod også som en ivrig bekæmper af kviksølvbehandlingen ved syfilis, hvad der vel begrundedes i de forgiftningstilfælde, der jævnlig opstod på grund af den overdrevne anvendelse. 

Boecks arbejder satte sig spor i en stor mængde videnskabelige skrifter. Hans hovedværker er: Recherches sur la Syphilis (1862) og det historiskt vigtige Undersøgelser ang. Syphilis (1875). Boeck var en foregangsmand, hvis ideer (immuniteten) senere tider har knæsat. Han blev æresdoktor i Lund 1868, var medlem af talrige udenlandske selskaber. Hans og Danielsens arbejde om spedalskheden blev 1855 tilkendt Prix Monthyon, 2000 francs, der danner grundfonden i det af de to forskere stiftede universitetslegat.

Kilder 
 

Læger fra Norge
Patologer
Dermatologer
Æresdoktorer ved Lunds Universitet
Nordmænd i 1800-tallet
Salmonsens
Ansatte ved Oslo Universitet
Adam Clayton

Adam Charles Clayton (født 13. marts 1960) er en engelsk-irsk musiker, som er mest kendt som bassist i bandet U2.

Henvisninger 
 

 

Bassister fra Storbritannien
Rockmusikere fra Irland
U2
Æresborgere i Dublin
Passengers

Passengers (engelsk: "passagerer") har flere betydninger
 Passengers (band) – pseudonym for U2 og Brian Eno
 Passengers (film) – amerikansk film fra 2008
 Passengers (novelle) – novelle af Robert Silverberg fra 1968
 Passengers (film fra 2016) - amerikansk science fiction film instrueret af Morten Tyldum
Gabriel Obertan

Gabriel Obertan (født 26. februar 1989) er en fransk fodboldspiller, der i øjeblikket, (2015), spiller for Levski Sofia i Bulgarien. Han har tidligere tilbragt mange år i England hos Manchester United og Newcastle United.

Eksterne henvisninger 

Fodboldspillere fra Frankrig
Fodboldspillere fra Girondins Bordeaux
Fodboldspillere fra FC Lorient
Fodboldspillere fra Manchester United F.C.
Fodboldspillere fra Newcastle United F.C.
Fodboldspillere fra Wigan Athletic F.C.
Fodboldspillere fra PFC Levski Sofia
Fodboldspillere fra FC Anzhi Makhachkala
Las Palmas (provins)

Las Palmas er en spansk provins som består af den østlige del af den autonome enhed De Kanariske Øer. Provinsen består af omtrent halvdelen af øgruppen, med hovedøerne Gran Canaria, Fuerteventura og Lanzarote.

Provinshovedstaden er byen Las Palmas på øen Gran Canaria. Las Palmas er også en af de to hovedsteder i den autonome enhed. Omkring 38,5 % af provinsens befolkning på lidt over en million (2008) bor i hovedstaden. Der er 34 kommuner i provinsen.

Den anden halvdel af de Kanariske Øer er provinsen Santa Cruz de Tenerife.

Provinser i Spanien
Gran Canaria
Pratibha Patil

Pratibha Patil (født 19. december 1934 i Nadgaon, Maharashtra) er en indisk politiker, der var den første kvindelige præsident i Indien fra 2007 til 2012. Hun var fra 8. november 2004 guvernør i delstaten Rajasthan. Pratibha Patil efterfulgte Abdul Kalam på posten. Patil er medlem af Indian National Congress.

Referencer

Eksterne henvisninger 

Indiens præsidenter
Politikere fra Indien
Kid Galahad

Kid Galahad er en amerikansk farvefilm fra 1962. Filmen, hvis hovedrolle blev spillet af Elvis Presley, blev produceret af David Weisbart på United Artists og havde Phil Karlson som instruktør.

Filmen blev indspillet fra november til den 21. december 1961 og havde premiere den 29. august 1962. Den havde dansk premiere den 27. februar 1963.

Kid Galahad var den tiende i en lang række af film med Elvis Presley. Filmen handler om en ung bokser som i starten af sin karriere bliver udsat for en række beskidte kneb og forsøg på snyd. Han vinder dog til sidst, og alt ender godt. Historien er skrevet af William Fay på basis af en artikel af Francis Wallace, som blev bragt i avisen Saturday Evening Post i 1930'erne.

Kid Galahad blev optaget i Idyllwild i Californien og havde, foruden Presley, yderligere et par stærke navne på rollelisten, bl.a. Gig Young, Joan Blackman og Charles Bronson.

Filmen er en genindspilning af en Warner Brothers-film med samme titel fra 1937 med bl.a. Edward G. Robinson, Bette Davis og Humphrey Bogart. United Artists havde købt rettighederne til den oprindelige version på tidspunktet hvor 1962-versionen blev udsendt.

Den danske titel på Kid Galahad var Kid Galahad.

Musik 
Kid Galahad var den første Elvis-film uden en titelmelodi. Filmen manglede dog ikke af den grund sange, idet der undervejs var indlagt seks, som alle blev sunget af Elvis Presley.

De seks sange var:
 "King Of The Whole Wide World" (Bob Roberts, Ruth Batchelor)
 indspillet hos Radio Recorders i Hollywood den 27. oktober 1961
 "This Is Living" (Ben Weisman, Fred Wise)
 indspillet hos Radio Recorders i Hollywood den 27. oktober 1961
 "Riding The Rainbow" (Ben Weisman, Fred Wise)
 indspillet hos Radio Recorders i Hollywood den 26. oktober 1961
 "Home Is Where The Heart Is" (Hal David, Sherman Edwards)
 indspillet hos Radio Recorders i Hollywood den 26. oktober 1961
 "I Got Lucky" (Ben Weisman, Dolores Fuller, Fred Wise)
 indspillet hos Radio Recorders i Hollywood den 27. oktober 1961
 "A Whistling Tune" (Sherman Edwards, Hal David)
 indspillet hos Radio Recorders i Hollywood den 26. oktober 1961

I Danmark er især to af sangene blevet kendt af et bredere publikum, nemlig den rockende "King Of The Whole Wide World" og den lidt mere stille ballade "I Got Lucky".

Referencer

Eksterne henvisninger 
 

Elvis Presley-film
Amerikanske film fra 1962
Musicalfilm fra USA
Wrestlingorganisation

En wrestlingorganisation er en virksomhed, der regelmæssigt arrangerer wrestlingshows. Organisationen står bl.a. for ledelsen, promoveringen og logistikken, der er i forbindelse med afholdelsen af et wrestlingshow. 

I øjeblikket er de største wrestlingorganisationer i Nordamerika World Wrestling Entertainment (WWE), National Wrestling Alliance (NWA), Total Nonstop Action Wrestling (TNA) og Ring of Honor (ROH). Der er også store wrestlingorganisationer i Mexico, Europa, Japan, Sydamerika, Puerto Rico, Australien og New Zealand. Der eksisterer desuden også en række mindre selvstændige wrestlingorganisationer, der er under opstart eller som er blevet skabt af tidligere wrestlere fra de store organisationer. Jersey All Pro Wrestling, Border City Wrestling, Combat Zone Wrestling og Ohio Valley Wrestling er nogle af disse mindre organisationer.

Struktur 

De fleste wrestlingorganisationer er selvstændige og organiseret omkring én eller flere titler. De anerkender ikke andre wrestlingorganisationers titler. Andre, som fx NWA, fungerer som et ledende organ, der styrer nogle titler, der er fælles for flere organisationer. 

Større wrestlingorganisationer har en fast skare af wrestlere ansat under kontrakt. Mindre organisationer gør i højere grad brug af wrestlere, der er frit stillet og ikke er under kontrakt nogen steder. Nogle wrestlere arbejder i flere forskellige organisationer samtidig.

I USA og Canada bliver der typisk holdt en række "standard"-shows, der bliver afholdt hver uge eller hver måned, og disse shows leder hen til et større pay-per-view-show, hvor de mest betydningsfulde kampe finder sted. I mindre organisationer kan der gå flere måneder mellem de store shows. I WWE er der flere forskellige tv-programmer hver uge, fx RAW, SmackDown og ECW, og de store pay-per-view-shows bliver afholdt hver måned. 

Organisation
Anders Baggesen

Anders Baggesen (født 9. oktober 1958 i Vendsyssel) er en dansk skuespiller og teaterinstruktør.

Baggesen er uddannet fra Skuespillerskolen ved Aarhus Teater i 1980 og har været tilknyttet teatret langt størstedelen af sin karriere, men det er dog også blevet roller ved Aalborg Teater, Gladsaxe Teater, Aveny Teatret, Amagerscenen, Det Danske Teater og Det Ny Teater. Gift med Joan Baggesen (pr chef Aarhus Teater) 1980 - 1990. Sammen har de to børn, Julie Marie Baggesen Høgsberg (f. 26/9 - 80) og Andreas Baggesen (f. 29/7 - 82). 

Han har ved siden af skuespilgerningen fungeret som instruktør af børneteater, revyer og musikteater; udover opsætninger ved Aarhus Teater også for Den Jyske Opera og fra 2004 som instruktør af Vilhelmsborg Festspil. I 2005 fik han Årets Reumert for sin rolle i Lykke-Per på Aalborg Teater.

Filmografi 
 Ofelia kommer til byen (1985)

Tv-serier 
 Jul på slottet (1986)
 Jul på Kronborg (2000)

Eksterne henvisninger 
 

Skuespillere fra Danmark
Reumertprisen for årets mandlige birolle
León (provins)

León (Llionsk: Llion) er en provins i det nordvestlige Spanien, i den nordvestlige del af den autonome region Castilla y León. Den grænser til provinserne Lugo, Orense, Zamora, Valladolid, Palencia, Cantabrien og Asturien. León har et areal på 15.570 km² og er dermed blandt de større provinser i Spanien.

Det bor omkring en halv million mennesker i provinsen og en fjerdedel af disse bor i provinshovedstaden León.

Se også 
 Llionsk sprog

Eksterne henvisninger 
 Officiel hjemmeside 

Provinser i Spanien
Castilla y León
Eva Jensen

Eva Jensen (født 24. august 1957) er en dansk skuespiller.

Filmografi 
 Kurt og Valde (1983)
 Dagens Donna (1990)
 Det forsømte forår (1993)

Tv-serier 
 Ludo (1985)
 Jul på Kronborg (2000,2004)

Eksterne henvisninger 
 

Skuespillere fra Danmark
Lleida (provins)

Lleida (eller Lérida på spansk) er en provins i det nordøstlige Spanien, i den vestlige del af den autonome region Catalonien. Den grænser til provinserne Girona, Barcelona, Tarragona, Zaragoza og Huesca og landene Frankrig og Andorra.

Af befolkningen på 426.872 (2008) mennesker,  bor 30% i hovedstaden, Lleida. Andre byer i Lleida-provinsen er La Seu d'Urgell (sæde for ærkebiskoppen som er co-prins af Andorra), Mollerussa, Cervera, Tàrrega, Balaguer. Der er 231 kommuner i Lleida.

I denne provins ligger Val d'Aran, et specielt comarca med mere autonomi og som har aranesisk, en variant af gasconsk som officielt sprog.

Aigüestortes i Estany de Sant Maurici Nationalpark ligger i Lleida. I provinsen dyrkes meget frugt, blandt andet pærer og fersken.

Lleida er det lokale catalanske navn, og også det officielle spanske navn ifølge den spanske grundlov.

Området har en karakteristisk catalansk dialekt populært kendt som lleidatà, med lo, los brugt som hankønsform bestemt artikel i stedet for el, els. Den lokale dialekt, kendt som nordvestlig catalansk er del af den vestcatalanske blok, og således, deler nogle særtræk med valenciansk (som også tilhører samme gruppe).

Eksterne henvisninger 

 Officiel webside

Provinser i Spanien
Catalonien
John Conyers

John Conyers (født 16. maj 1929 i Highland Park, Michigan, død 27. oktober 2019) var en amerikansk politiker, der sad i Repræsentanternes Hus 1965-2017. Han var medlem af Demokraterne.

Referencer

Eksterne henvisninger 

 John Conyers' officielle hjemmeside. 

Medlemmer af Repræsentanternes Hus i USA
Chop suey

Chop suey (kinesisk: 杂碎, pinyin: zasuier; blandede bidder) en amerikansk opfundet kinesisk-inspireret ret, der består af kød (ofte kylling, alternativt fisk, oksekød, rejer eller svinekød), der lynsteges med grønsager som bønner, kål og bladselleri i en jævnet sauce. Typisk serveres retten med ris, men kan også serveres med nudler.

Retten blev opfundet i Nordamerika i slutningen af 1800-tallet, sandsynligvis inspireret af en ret fra det sydlige Guangdong, som blev tilpasset efter de tilgængelige råvarer. Chop suey kendes fra mange kinesiske restauranter i den vestlige verden. 

Mad fra Kina
Madretter
Kinesiske ord og vendinger
Kathryn Bigelow

Kathryn Bigelow (født 27. november 1951 i San Carlos, Californien, USA) er en amerikansk filminstruktør og manuskriptforfatter.

Hun er uddannet indenfor malerkunst ved San Francisco Art Institute og i film ved Columbia-universitetet. Hendes debut, den kommercielle motorcykelfilm The Loveless (1982), slog tonen an for karrieren fremover. Near Dark (Djævelens datter, 1987) handlede om vampyrer i et landevejsmiljø. Den handlingsmættede kriminalfilm Point Break (1991) med Patrick Swayze og Keanu Reeves, blev et gennembrud, og hun fik meget opmærksomhed for den raffinerede science fiction-film Strange Days (1995) som havde Ralph Fiennes og Angela Bassett i hovedrollerne. K-19: The Widowmaker (2002) skildrede en russisk atomubåd på vej mod katastrofen. Hun er den første kvinde som nogensinde har vundet Oscar for bedste instruktør, og var også første kvinde som blev tildelt Outstanding Directorial Achievement in Motion Pictures af Directors Guild of America, begge for filmen The Hurt Locker. Hun vandt også en BAFTA-pris for bedste instruktion for denne film. Bigelow var gift med filminstruktøren James Cameron 1989-91.

Udvalgt filmografi 

Desuden har hun spillet avisredaktør Kathy Larson i Born in Flames fra 1983, instrueret forskellige musikvideoer og kortfilm.

Referencer

Eksterne henvisninger 

 

Filminstruktører fra USA
Manuskriptforfattere fra USA
Oscar for bedste instruktør
Personer fra Californien
Vivienne McKee

Vivienne Hall McKee (født 24. juli 1949 i England) er en engelsk-dansk skuespiller.

McKee er uddannet fra The Bristol Old Vic Theatre School i 1973 og blev cand.mag. i dramatik og fransk i 1971. Hun gjorde karriere i England og medvirkede bl.a. i filmen The Slipper and The Rose, hvor hun spillede sammen med Richard Chamberlain. På en turné i Danmark mødte hun sin senere mand, gymnasielærer Søren Hall, hvorefter hun slog sig ned i Danmark. Hun blev assistent for Sam Besekow på Det Kongelige Teater og debuterede i Historien om en hest. I 1981 grundlagde hun London Toast Theatre sammen med sin mand; i første omgang holdt teatret til i Comediehuset, men blev senere turnéteater for i 1994 at flytte ind i Det ny Teater under ledelse af Niels Bo Valbro og Bent Mejding. Her havde det til huse, til det i 1998 flyttede ind i Glassalen i Tivoli. Teatrets største succes er juleshowet Crazy Christmas Cabaret, der siden 1982 opføres årligt omkring jul i nye variationer, også i Musikhuset Aarhus. Showet, der spilles på engelsk, er typisk en parodi på en genre eller et kendt værk.

Vivienne McKee har ved siden af sin skuespilkarriere ofte fungeret som speaker og konferencier, ligesom hun i 1980'erne medvirkede i DR-underholdningsprogrammet Smil du er på! med Jarl Friis-Mikkelsen og Hans Otto Bisgård.

I foråret 2010 debuterede hun med et one-woman-show i Glassalen.

Vivienne lægger engelsk stemme til informationen i DSB's IC3-tog.

Ved siden af sin skuespilkarriere har hun igennem fire spil i Hitman-serien (Hitman: Codename 47 (2000), Hitman 2: Silent Assassin (2002), Hitman: Contracts (2004) og Hitman: Blood Money (2006) lagt stemme til agent Diana Burnwood, som man kun hører som en stemme i telefonen. Diana Brunwood fungerer i spillet som elektronisk korrespondance og briefer imellem spillets hovedperson Agent 47 og "lejemorderfirmaet" The Agency.

Filmografi

Film 
 Oviri (1986)
 Max (2000)
 Dykkerne (2000)
 No Man's Land (2000)

Tv-serier 
 Crossroads (1978)
 Ludo (1985)
 Hjem til fem (1995-1997)
 Langt fra Las Vegas (2001-2003)
 Ørnen (2006)

Spil 
 Hitman: Codename 47 (2000)
 Hitman 2: Silent Assassin (2002)
 Hitman: Contracts (2004)
 Hitman: Blood Money (2006)

Referencer

Eksterne henvisninger 
 London Toast Theatres hjemmeside
 

Skuespillere fra England
Skuespillere fra Danmark
Personer i Kraks Blå Bog
Søren Frellesen

Søren Frellesen (født 21. april 1970) er en dansk skuespiller, manuskriptforfatter og filminstruktør.

Filmografi

Som skuespiller 
 Jolly Roger (2001)
 John og Mia (2002)
 Den gode strømer (2004)
 Sprængfarlig bombe (2006)
 Anja og Viktor - Brændende kærlighed (2007)

Som instruktør 
 Anja og Viktor - I medgang og modgang (2008)

Som manuskriptforfatter 
 Davids bog (1996)
 Kærlighed ved første hik (1999)
 Ørkenens juvel (2001)
 Anja og Viktor - Kærlighed ved første hik 2 (2001)
 Min søsters børn (2001)
 Min søsters børn i sneen (2002)
 Nikolaj og Julie (2002-2003)
 Min søsters børn i Ægypten (2004)
 Tempelriddernes skat (2006)
 Tempelriddernes skat II (2007)
 Anja og Viktor – brændende kærlighed (2007)
 Anja & Viktor - i medgang og modgang (2008)

Eksterne henvisninger 
 

Skuespillere fra Danmark
Filminstruktører fra Danmark
Manuskriptforfattere fra Danmark
Dansksprogede forfattere fra Danmark
Olga Knudsen

Olga Knudsen (29. juni 1865 i Følle, Bregnet Sogn – 26. september 1947 i Vejle) var en dansk kvindesagsforkæmper og politiker. Hun var søster til Ivar Knudsen.

Olga Knuden var datter af købmand Jens Elsbert Knudsen (1826-1901) og Julie Vilhelmine Rønberg (1828-88). Faderen styrede en større købmandsvirksomhed i Følle ved Rønde, og datterens assistance i hjemmet blev nødvendiggjort af moderens død i 1888. 

Hendes to brødre fik akademiske uddannelser. Ivar Knudsen blev civilingeniør og er nu kendt som B&W-direktør og manden bag verdens første dieseldrevne skib. Den anden broder, Morten Knudsen, blev stabslæge i hæren, og gennem hans ægteskab med sygeplejersken Thora Knudsen fik Olga Knudsen besked om og interesse for kvindesagen. Hun dannede Vejle Kvindeforening i 1905 som en af de første kvindevalgretsforeninger i provinsen. Og ved de første hjælpekassevalg 1908 stillede hun op og indvalgtes i den kommunale hjælpekasse i Vejle, hvor hun sad indtil 1917.

I 1909 stillede hun op til kommunalvalget (det første, hvor kvinder kunne opstilles), og valgtes for Venstre på en borgerliste til Vejle Byråd. Hun var også medlem af menighedsrådet for Frelsers Sogn 1917-26.

Med Grundloven af 1915 fik kvinder valgret til Rigsdagen, og i 1918 ved det første valg, hvor kvinder kunne stemme, blev hun opstillet og valgt til Landstinget. Hun var en af fem kvinder, der blev valgt til dette ting (to af de andre var Marie Christensen og Inger Gautier Schmit fra Venstre, mens de øvrige var Nina Bang og Marie Hjelmer). Hun sad på tinge frem til 1928, hvor hun af sit parti blev erstattet af en mandlig kandidat.

På tinge lå hendes ordførerskaber særligt inden for de sociale, sundhedsmæssige og kommunale områder.

Kilder og eksterne henvisninger 
 Olga Knuden i Dansk Kvindebiografisk Leksikon

Landstingsmedlemmer fra Venstre
Danskere i 1900-tallet
Landstingsmedlemmer i 1910'erne
Landstingsmedlemmer i 1920'erne
Medlemmer af Vejle Byråd
Personer fra Vejle
Personer i Kraks Blå Bog (afdøde)
Kvinderetsforkæmpere fra Danmark
Personer i Dansk Kvindebiografisk Leksikon
Marie Christensen (1860-1935)

Kirsten Marie Christensen (12. december 1860 i Påbøl, Hoven Sogn – 22. december 1935 i København) var en dansk politiker, søster til konseilspræsident J.C. Christensen. Ligesom broderen var hun politiker for Venstre.
 
Faderen var Mads Christian Christensen og moderen Karen født Jensdatter. Hun begyndte sin politiske løbebane i det stedlige værgeråd. Efter værgerådslovens vedtagelse 1905 blev hun medlem af værgerådet for Skt. Hans og Skt. Olai sogne i Hjørring. Fra 1909 var hun endvidere medlem af, senere formand for, sognets nyoprettede hjælpekasse, der skulle administrere hjælpen til, hvad der dengang kaldtes værdigt trængende. 1918 forlod hun pladsen i hjælpekassen og i værgerådet 1922, men kun for at indtage pladsen som den første kvinde i Overværgerådet, den øverste instans i institutionen. Her var hun medlem fra 1922 til sin død.

Med Grundloven af 1915 fik kvinder valgret til Rigsdagen, og i 1918 ved det første valg, hvor kvinder kunne stemme, blev hun opstillet og valgt til Landstinget. Hun var en af fem kvinder, der blev valgt til dette ting (to af de andre var Olga Knudsen og Inger Gautier Schmit fra Venstre, mens de øvrige var Nina Bang og Marie Hjelmer). Hun sad på tinge frem til 1932.

Hendes første ordførerskab gjaldt nedsættelsen af Skolekommissionen af 1919, men siden fik Christensen også væsentlige ordførerskaber på andre områder end social- og skolelovgivningen, bl.a. på indfødsretsområdet.

Kilder og eksterne henvisninger 
 Marie Christensen i Dansk Kvindebiografisk Leksikon

Landstingsmedlemmer fra Venstre
Danskere i 1900-tallet
Landstingsmedlemmer i 1910'erne
Landstingsmedlemmer i 1920'erne
Landstingsmedlemmer i 1930'erne
Personer i Kraks Blå Bog (afdøde)
Kvinderetsforkæmpere fra Danmark
Personer i Dansk Kvindebiografisk Leksikon